Author: Kappillani

ALLA JDAWWAL BIL-KELMA TIEGĦU
“Ġesù ġie f’Nazaret, daħal fis-sinagoga u qal lill-ġemgħa: ‘Kien hemm bosta romol f’Iżrael fi żmien Elija meta s-sema baqa’ tliet snin u sitt xhur magħluq u waqa’ ġuħ kbir fil-pajjiż kollu; madankollu għand ħadd minnhom ma ntbagħat Elija, imma għand waħda armla minn Sarefta ta’ Sidon.’”
Mill-Evanġelju skont San Luqa, kapitlu 4, versi 25-26
L-IMGĦAMMED JIRRIFLETTI
“Jekk aħna rridu nkunu mifdija, jeħtiġilna nagħżlu t-triq tal-umiltà… Irridu nagħmlu tagħna l-għerf li bih inħossuna fil-ġenb, biex il-Mulej ikun jista’ jsibna. Alla, lilna ma jsibniex fiċ-ċentru tas-sigurtajiet tagħna: il-Mulej ma jmurx hemmhekk! Isibna fl-emarġinazzjoni tagħna, fid-dnubiet tagħna, fl-iżbalji tagħna, f’li nħossu l-ħtieġa li nitfejqu spiritwalment, f’li niġu mifdija. Huwa hemm fejn isibna l-Mulej.”
Papa Franġisku, Meditazzjoni, GĦAX EMARĠINATI, MIFDIJA, Dar Santa Marta, Vatikan, 24 ta’ Marzu 2014

L-IMGĦAMMED JISTAQSI LILU NNIFSU
+ Kif nippreżenta lili nnifsi quddiem Alla: bis-sigurtajiet tiegħi jew bid-dnubiet tiegħi?
+ Lil Alla nippermettilu jfittixni fin-nuqqasijiet tiegħi?
L-IMGĦAMMED JINTAFA’ QUDDIEM IL-MULEJ
Mulej, il-bniedem li jħoss li tant jonqsu
fejn tidħol ir-rabta tiegħu miegħek,
huwa l-unika art tajba għalik biex Inti taħdem fih,
biex twassallu dik is-salvazzjoni
li ksibtlu bis-saħħa tal-Passjoni u l-Qawmien tiegħek.
Dnubieti, l-iżbalji li jiena nagħmel,
huma l-ingredjenti li Inti teħtieġ mingħandi
biex iġġib ‘il quddiem ir-rabta li jien għandi miegħek.
Mhux li kien, Mulej, li jkolli l-għerf
li niġi quddiemek mhux bis-sigurtajiet tiegħi,
imma bi dnubieti.
Mhux li kien li spiss ngħidlek: ‘Mulej, jien għandi bżonnok!’

9 ta’ Marzu 2015 MIXJA LEJN L-GĦID IL-KBIR (20) IT-TNEJN TAT-TIELET ĠIMGĦA TAR-RANDAN